Blitsbok-vuurwerke in DubaiDie Blitsbokke het die Dubai-sewestoernooi gewen nadat hulle 15-0 met Nieu-Seeland in die beker-eindstryd klaargespeel het. )Foto: Twitter) Dit is tans lekker om Suid-Afrikaanse rugby te kyk; nie net het die Springbokke die vyftienman-Wêreldbeker in Japan gewen nie, die Blitsbokke het ook so pas met die louere by die Dubai-sewestoernooi weggestap. En Siviwe Soyizwapi se span het die eindstryd ordentlik oorheers om met 15 – 0 met Nieu-Seeland af te reken. Hoewel die eerste helfte nie vir veel punte gesorg het nie, het die Blitsbokke in die Nieu-Seelanders se gebied geboer. Chris Dry het so amper die Suid-Afrikaners se eerste drie gedruk, maar hy het ’n paar sentimeter voor die doellyn die bal verloor. Soyizwapi het egter net voor rustyd die eerste punte van die wedstryd aangeteken toe hy al langs die kantlyn af sy ore platgetrek het en hakskene vir die verdedigers gewys het. In die tweede helfte het die Blitsbokke stelselmatig hul stempel al harder op die wedstryd afgedruk en Dry het saam met Seabelo Senatla vir nog twee Suid-Afrikaanse drieë gesorg. Neil Powell se span het die toernooi onoorwonne afgesluit nadat hulle vir Kenia, Spanje, Engeland, Argentinië, Samoa en Nieu-Seeland gewen het.